Gesin ná plaasaanval: ‘Ons gaan nêrens heen nie’Ludwig Uys en sy vrou Melanie (Foto: Facebook) “Ons is lief vir ons land en gaan beslis nie ons land of ons huis verlaat ná wat met ons gebeur het nie.” Só sê Melanie Uys nadat sy, haar man, Ludwig, en hul drie jong kinders Vrydagaand op hul plaas buite Wellington in die Wes-Kaap aangeval is. Die gesin is omstreeks 20:45 by hul braaiplek deur vyf gewapende mans oorval en aangerand. Dis nie bekend hoe die mans toegang gekry het tot die plaas nie. Die gesin het in ‘n verklaring gesê Ludwig se linkerknie is op drie plekke gebreek en ’n regterrib gekraak toe hy en die aanvallers in ’n struweling betrokke geraak het. “Melanie het die voordeur probeer toedruk om te keer dat die mans in die huis kom, maar sy is in die proses in haar regterbors en linkerhand met ’n mes gesteek,” lui die verklaring. Die aanvallers het kontant geëis by die egpaar. Hulle het die gesin in hul instapkluis toegemaak en gevlug met huishoudelike items en juweliersware. Melanie kon daarin slaag om die kluis van binne oop te maak en hulp te ontbied. Luidens die verklaring is Ludwig Maandag geopereer en sal hy waarskynlik die naweek uit die hospitaal ontslaan word. “Hy herstel tans goed. Die kinders ontvang berading en onder omstandighede gaan dit ook goed met hulle.” Intussen sê Melanie dat dié voorval hulle nie verbitterd gelaat het nie. “Dit was nie ons land se mense wat dit gedoen het nie. “Ons bly in ’n ongelooflike land en ’n ongelooflike area met wonderlike mense vir wie ons lief is. Ons gaan nêrens heen nie en ons gaan nie toelaat dat die voorval ons onderkry nie,” sê sy. Sy het die personeel van Stellenbosch Mediclinic bedank vir hul vriendelike, professionele diens. Die gesin is ook dankbaar vir familie, vriende en bure se ondersteuning. “Hier woon regtig wonderlike mense in ons gemeenskap. Ons wil daarop fokus. Ons is gelukkig in ons huis en gaan nie wegtrek nie.”